ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1876/96 υποβολή: Florus Wijsenbeek (ELDR) προς την Επιτροπή (11 Iουλίου 1996)

Θέμα: Κατασκευή αυτοκινητοδρόμων στην Πορτογαλία

Γνωρίζει η Επιτροπή ότι οι περιφερειακές αρχές της Algarve έχουν αντιρρήσεις για την κατασκευή, με κοινοτικές ενισχύσεις, του αυτοκινητοδρόμου Via do Infante από τη Vila Real de Santo Antonio έως το Λάγος στην Algarve της Πορτογαλίας;

Μπορεί η Επιτροπή να ανακοινώσει αν αυτή η οδική σύνδεση εξακολουθεί να εμφανίζεται στη συνεχιζόμενη παροχή ενισχύσεων στο πλαίσιο των Διευρωπαϊκών Δικτύων, καθώς και το ποιός είναι ο σχετικός προβλεπόμενος σχεδιασμός πολιτικής;

Δεν νομίζει η Επιτροπή, στο πλαίσιο των τροπολογιών του Κοινοβουλίου που συνεκτιμούν κατά τη σύνταξή τους περιβαλλοντικές επιπτώσεις, ότι θα πρέπει πρώτα να λαμβάνουν χώρα εκτεταμένες διαβουλεύσεις με τις τοπικές και περιφερειακές αρχές, καθώς και με τον ενδιαφερόμενο πληθυσμό;

Θα ήθελε η Επιτροπή να μεριμνήσει ότι κάτι τέτοιο τελικά θα συμβεί; Αν ναι, με ποιό τρόπο και αν όχι, για ποιό λόγο;

Απάντηση του κ. Kinnock εξ ονόματος της Επιτροπής (26 Σεπτεμβρίου 1996)

Το Αξιότιμο Μέλος αναφέρεται στις τροπολογίες του Κοινοβουλίου στο πλαίσιο της απόφασης για τις κατευθύνσεις όσον αφορά την ανάπτυξη σε διευρωπαϊκό επίπεδο του διευρωπαϊκού δικτύου μεταφορών (ΔΕΔ). Το Αξιότιμο Μέλος θα γνωρίζει ότι το κείμενο που εγκρίθηκε από την επιτροπή συνδιαλλαγής αναφέρεται επί του παρόντος στις οδηγίες 85/337/ΕΟΚ ((ΕΕ αριθ. L 175, 5.7.1985. )) και 92/43/ΕΟΚ ((ΕΕ αριθ. L 206, 22.7.1992. )) και στις διαδικασίες που πρέπει να τηρηθούν από τις αρμόδιες εθνικές αρχές.

Ο υψηλών προδιαγραφών αυτοκινητόδρομος «Via do Infante» εκτείνεται από τη Vila Real de St Antonio στην Πορτογαλία (ισπανικά σύνορα) έως το Lagos. Το τμήμα του αυτοκινητοδρόμου «Via do Infante» που καλύπτεται από τα ΔΕΔ εκτείνεται από τη Vila Real de St Antonio έως το Alcantarilha.

Το συγκεκριμένο τμήμα συγχρηματοδοτήθηκε εν μέρει από το Ευρωπαϊκό Ταμείο Περιφερειακής Ανάπτυξης στο πλαίσιο του επιχειρησιακού προγράμματος Interreg I (1989-1993). Από το 1993 και έπειτα δεν δόθηκε καμία περαιτέρω κοινοτική ενίσχυση στο εν λόγω τμήμα της διαδρομής έως το Alcantarilha του αυτοκινητοδρόμου ΔΕΔ (ΙΡ1-Α1). Πέντε χρόνια πριν από τη σύναψη της συμφωνίας κατασκευής έργων στο Alcantarilha, είχαν αρχίσει διαβουλεύσεις με τον τοπικό πληθυσμό και τις αρμόδιες αρχές.
ΓΡΑΠΤΗ ΕΡΩΤΗΣΗ E-2148/96 υποβολή: Richard Howitt (PSE) προς την Επιτροπή (2 Αυγούστου 1996)

Θέμα: Το πρόγραμμα του Άρθρου 10

Ποιά είναι η πρόοδος που σημείωσε η Επιτροπή στο πλαίσιο του προγράμματος του Άρθρου 10 ανταποκρινόμενη στη σύσταση του Κοινοβουλίου να τεθούν στη διάθεση μικρότερων πόλεων με πληθυσμό μικρότερου του προηγούμενου κατωτάτου ορίου των 100.000 κατοίκων πειραματικά πολεοδομικά σχέδια, καθώς και στο θέμα της δημιουργίας ευρωπαϊκού δικτύου τοπικών αρχών οι οποίες συνεργάζονται για θέματα δημοκρατικών πρωτοβουλιών και συμμετοχής των πολιτών;

Aπάντηση της κας Wulf-Mathies εξ ονόματος της Επιτροπής (20 Σεπτεμβρίου 1996)

Μετά από τη σύσταση του Κοινοβουλίου, η Επιτροπή προέβη σε νέα διατύπωση της πρόσκλησης υποβολής προτάσεων για πειραματικά πολεοδομικά σχέδια ((ΕΕ αριθ. C 319 της 31.11.1995 )), σύμφωνα με το άρθρο 10 του κανονισμού για το Ευρωπαϊκό Ταμείο Περιφερειακής Ανάπτυξης ((ΕΕ αριθ. L 193 της 31.07.1993 )).

Όσον αφορά το όριο του πληθυσμού των 100.000 κατοίκων, στην προαναφερθείσα πρόσκληση διευκρινίζεται ότι «... μικρότεροι οικισμοί θα μπορούσαν επίσης να γίνουν αποδεκτοί, υπό τον όρο ότι διαθέτουν αστική οικονομία της αγοράς και κοινωνική δομή, διαδραματίζουν κεντρικό ρόλο στην περιφέρεια, ή είναι όμοροι περιφερειακών πολεοδομικών συγκροτημάτων γύρω από μεγάλες πόλεις.»

Όσον αφορά τα θέματα δημοκρατικών πρωτοβουλιών και συμμετοχής των πολιτών, στην ίδια πρόσκληση αναφέρετο ρητώς, μεταξύ άλλων πιθανών θεμάτων για την ανάληψη δράσης, «η καθιέρωση εταιρικών σχέσεων και συμμετοχής των πολιτών.»
ΓΡΑΠΤΗ ΕΡΩΤΗΣΗ E-1882/96 υποβολή: David Hallam (PSE) προς την Επιτροπή (11 Iουλίου 1996)

Θέμα: Tατουάζ και ενιαία αγορά

Γνωρίζει η Επιτροπή ότι οι κανονιστικές διατάξεις που αφορούν τη χρήση χρωστικών ουσιών για τατουάζ δεν είναι εναρμονισμένες σε ολόκληρη την Ένωση; Τούτο οδηγεί σε φραγμούς μεταξύ των κρατών μελών στα οποία ισχύουν διαφορετικά πρότυπα. Υπάρχουν σχέδια για εναρμόνιση ως ανωτέρω και, εάν ναι, πότε;

Απάντηση του κ. M.Monti εξ ονόματος της Επιτροπής (7 Οκτωβρίου 1996)

Η Επιτρoπή γνωρίζει ότι οι κανονιστικές διατάξεις που διέπουν τη χρήση χρωστικών ουσιών για τατουάζ δεν είναι εναρμονισμένες σε κοινοτικό επίπεδο. Υπενθυμίζει ότι ελλείψει κοινοτικής εναρμόνισης, οι χώρες μέλη έχουν το δικαίωμα, τηρώντας πάντα τους κανόνες της Συνθήκης ΕΚ, να εκδίδουν ή να διατηρούν εθνικές διατάξεις. Η απόκλιση των εθνικών κανονιστικών διατάξεων στην οποία αναφέρθηκε το Αξιότιμο Μέλος του Κοινοβουλίου δεν είναι, συνεπώς, από μόνη της αντίθετη προς το κοινοτικό δίκαιο, αλλά δεν πρέπει να οδηγεί στη κατάτμηση της εγχώριας αγοράς. Επίσης, μια εθνική κανονιστική διάταξη που θα παρεμπόδιζε την κυκλοφορία των εμπορευμάτων εντός της εγχώριας αγοράς θα πρέπει, για να είναι σύμφωνη με τις διατάξεις της Συνθήκης σχετικά με την ελεύθερη κυκλοφορία των εμπορευμάτων, να δικαιολόγειται από έναν από τους στόχους του άρθρου 36 της Συνθήκης ΕΚ, την προστασία της υγείας για παράδειγμα, και να είναι ανάλογη του στόχου αυτού ή της απαίτησης αυτής.

Η Επιτροπή καλεί το ΑξιότιμοΜέλος του Κοινοβουλίου να της κοινοποιήσει όλες τις χρήσιμες πληροφορίες σχετικά με τους «φραγμούς» στους οποίους αναφέρεται και τους οποίους δεν γνωρίζει η Επιτροπή, και αυτό προκειμένου να δώσει στην υπόθεση την καταλληλότερη συνέχεια.
ΓΡΑΠΤΗ ΕΡΩΤΗΣΗ E-2237/96 υποβολή: Peter Skinner (PSE) προς την Επιτροπή (9 Αυγούστου 1996)

Θέμα: Πώληση πολύ μικρών καλαμαριών και γενικά ιχθυδίων στις μεσογειακές χώρες της ΕΕ

Έγινα αποδέκτης αναφορών αυτοπτών μαρτύρων μιας των εκλογικών μου περιφερειών σχετικά με τη διαδεδομένη πώληση πολύ μικρών καλαμαριών στα εστιατόρια και στις ιχθυαγορές των μεσογειακών χωρών της Κοινότητας.

Μπορεί μήπως η Επιτροπή να σχολιάσει αυτές τις αναφορές; Εάν όντως ανταποκρίνονται στην αλήθεια, μπορεί η Επιτροπή να αναφέρει ποιά είναι η θέση της στο θέμα του εμπορίου πολύ μικρών ψαριών κλπ. το οποίο πρέπει οπωσδήποτε να αντίκειται σε οποιαδήποτε πολιτική διατήρησης που έχει ακολουθήσει η Ευρωπαϊκή Επιτροπή για τα ιχθυακά αποθέματα;

Τι σκοπεύει η Επιτροπή να πράξει προκειμένου να διασφαλιστεί η μη αλίευση και πώληση των πολύ μικρών ψαριών σε αυτές τις χώρες;

Απάντηση της κ. Bonino εξ ονόματος της Επιτροπής (10 Οκτωβρίου 1996)

Από άποψη διατήρησης των αλιευτικών πόρων, θα ήταν επιθυμητό το εμπορικό αλίευμα να αποτελείται αποκλειστικά από ενήλικα ψάρια. Ωστόσο, στην πραγματικότητα, και παρά την έντονη δραστηριότητα διαχείρισης, η αλίευση ψαριών που έχουν φθάσει στο στάδιο της αναπαραγωγής σε κάποιες αναλογίες είναι αναπόφευκτη. Το φαινόμενο αυτό δεν περιορίζεται μόνο στη Μεσόγειο.

Παρά ταύτα, πρέπει να ληφθεί υπόψη ότι η μεσογειακή αλιεία αξιοποιεί συχνά τα τοπικά αποθέματα, όπου τα ψάρια ποτέ δεν φτάνουν το μέγεθος των αντίστοιχων ψαριών των υδάτων του Ατλαντικού και της Βόρειας θάλασσας. Αυτό ισχύει ειδικά για τα καλαμάρια. Το μεγαλύτερο ποσοστό του αλιεύματός τους αποτελείται από ενήλικα καλαμάρια του γένους Alloteuthis, το μέγεθος των οποίων είναι σε γενικές γραμμές μικρότερο από αυτό των καλαμαριών που αλιεύονται στον Ατλαντικό, η πλειψηφία των οποίων ανήκουν στο γένος Loligo. Aπό την άλλη πλευρά, ψάρια του ίδιου είδους στη Μεσόγειο, μπορεί να είναι σεξουαλικά ώριμα σε μικρότερο μέγεθος. Πρόκειται για την περίπτωση των μπακαλιάρων και άλλων ψαριών με πτερύγια.

Εντούτοις, η προστασία ψαριών μικρού μεγέθους είναι εξαιρετικής σημασίας για την αλιεία της Μεσογείου. Η ύπαρξη τοπικών αγορών μικρού μεγέθους καθιστά ακόμα πιο αναγκαία την προστασία τους.

Καμία ευρωπαϊκή ρύθμιση μέχρι το 1994 δεν έκανε αναφορά σε αυτό το ζήτημα. Ωστόσο, το 1994, το Συμβούλιο ενέκρινε μία πρώτη ομάδα τεχνικών μέτρων για τη Μεσόγειο (κανονισμός (ΕΚ) αριθ. 1626/94) ((ΕΕ αριθ. L 171 της 06.07.1994. )), που ορίζει, μεταξύ άλλων παραγόντων, και το ελάχιστο μέγεθος αλίευσης για ορισμένα είδη ψαριών. Λόγω των γεωγραφικών ιδιαιτεροτήτων που περιγράφηκαν παραπάνω, το ελάχιστο μέγεθος αλιευθέντων ψαριών στη Μεσόγειο μπορεί να είναι μικρότερο από το αντίστοιχο μέγεθος άλλων υδάτων. Η εισαγωγή του εν λόγω κανονισμού παρέχει τώρα τη βάση για την αληθινή προστασία ιχθυδίων στη Μεσόγειο.
ΓΡΑΠΤΗ ΕΡΩΤΗΣΗ E-1314/96 υποβολή: Richard Howitt (PSE) προς την Επιτροπή (3 Iουνίου 1996)

Θέμα: Συνέχεια του προγράμματος Helios EE

Για ποιούς λόγους η Επιτροπή δεν υπέβαλε, στο πλαίσιο του Ευρωπαϊκού Forum για τα άτομα με ειδικές ανάγκες που πραγματοποιήθηκε στις 6 Μαΐου 1996 την πρότασή της σχετικά με το πρόγραμμα που προορίζεται να αντικαταστήσει το Helios ΙΙ, αντίθετα με τις δεσμεύσεις που ανέλαβαν ορισμένοι από τους εκπροσώπους της; Εάν η Επιτροπή δεν δημοσιεύσει τις προτάσεις της πριν από τον Σεπτέμβριο του 1996, σύμφωνα με τις τελευταίες τις δηλώσεις, πως θα είναι δυνατή η πραγματοποίηση πραγματικών διαβουλεύσεων των ΜΚΟ υπέρ των ατόμων με ειδικές ανάγκες και στο πλαίσιο της δημοσιονομικής διαδικασίας προς το Ευρωπαϊκό Κοινοβούλιο, πριν εκπνεύσει η ισχύς του προγράμματος Helios ΙΙ τον προσεχή Δεκέμβριο; Είναι ως εκ τούτου διατεθειμένη η Επιτροπή να δημοσιεύσει το συντομότερο δυνατό τις σχετικές της προτάσεις;

Απάντηση του κ. Flynn εκ μέρους της Επιτροπής (6 Σεπτεμβρίου 1996)

Η Επιτροπή δεν είναι σε θέση να υποβάλλει τις προτάσεις της στη συνεδρίαση της 6 Μαΐου του 1996 σχετικά με το Ευρωπαϊκό Forum Μειονεξίας λόγω του ότι η εσωτερική της διαδικασία προβληματισμού και διαβούλευσης δεν είχε προχωρήσει ικανοποιητικά ώστε να επιτρέπει κάτι τέτοιο.

Στο μεταξύ, στις 30 Ιουλίου 1996, η Επιτροπή ενέκρινε ανακοίνωση περί μη διάκρισης και περί ισότητας ευκαιριών για άτομα με ειδικές ανάγκες, θεσπίζοντας την γενική της στρατηγική για την επίτευξη των στόχων αυτών ((COM (96) 406 τελικό. )). Η ανάπτυξη αυτής της στρατηγικής θα αποτελέσει το αντικείμενο πλήρους διαλόγου με μη κυβερνητικές οργανώσεις ατόμων με ειδικές ανάγκες και άλλα ενδιαφερόμενα μέρη.
ΓΡΑΠΤΗ ΕΡΩΤΗΣΗ E-2235/96 υποβολή: Sιrgio Ribeiro (GUE/NGL) και Honσrio Novo (GUE/NGL) προς την Επιτροπή (9 Αυγούστου 1996)

Θέμα: Πρόγραμμα POSEIMA-Γεωργία - υποστήριξη της παραγωγής οίνου Μαδέρας

Ως γνωστόν, η παραγωγή οίνου έχει ιδιαίτερη και θεμελιώδη σημασία για την αυτόνομη περιφέρεια της Μαδέρας.

Δύναται η Επιτροπή να μας πληροφορήσει εάν η υποστήριξη προς την παραγωγή οίνου Μαδέρας εντάσσεται στο στενό πλαίσιο του POSEIMA ή εάν, αντιθέτως, παρέχεται μέσω άλλων κοινοτικών πολιτικών;

Εν πάση περιπτώσει, δύναται η Επιτροπή να μας ενημερώσει σχετικά με τις ειδικές δράσεις και τα αντίστοιχα κονδύλια, που προβλέπονται στο πλαίσιο της υποστήριξης για την παραγωγή οίνου Μαδέρας;

Απάντηση του κ. Fischler εξ ονόματος της Επιτροπής (24 Σεπτεμβρίου 1996)

Με το κανονισμό (ΕΟΚ) αριθ. 1600/92 του Συμβουλίου ((ΕΕ αριθ. L 173 της 27.06.1992 )), προβλέφθηκαν κοινοτικές ενισχύσεις για την υποστήριξη αφενός της παραγωγής οίνων λικέρ της Μαδέρας, με ενίσχυση στην αγορά συμπυκνωμένου γλεύκους σταφυλών (12,08 ECU ανά εκατόλιτρο για μέγιστη ποσότητα 3.600 εκατόλιτρων ανά περίοδο εμπορίας) και οινικής αλκοόλης, και ενίσχυση για την παλαίωση των οίνων λικέρ (0,02379 ECU ανά εκατόλιτρο ανά ημέρα, επί του παρόντος για μέγιστη ποσότητα 20.000 εκατολίτρων ανά έτος). Αφετέρου μία κατ' αποκοπή ενίσχυση προβλέφθηκε επίσης για τη διατήρηση της καλλιέργειας αμπέλων που προσανατολίζεται προς την παραγωγή στις περιοχές παραδοσιακής παραγωγής οίνων ποιότητας, που παράγονται σε αυστηρά καθορισμένες περιοχές. Η τελευταία αυτή ενίσχυση ανέρχεται επί του παρόντος σε 476,76 ECU ανά εκτάριο.

Τα μέτρα παρέμβασης που προβλέπονται στον τίτλο ΙΙΙ του κανονισμού (ΕΟΚ) αριθ. 822/87 για την κοινή οργάνωση της αμπελοοινικής αγοράς καθώς και το κοινοτικό καθεστώς εκρίζωσης δεν εφαρμόζονται στην περιοχή της Μαδέρας.

Στο πλαίσιο του πολυταμειακού επιχειρησιακού προγράμματος για την αυτόνομη περιοχή της Μαδέρας, που εγκρίθηκε από την Επιτροπή στις 4 Μαρτίου 1994, προβλέφθηκαν ενισχύσεις για τη βελτίωση των αμπελοοινικών εκτάσεων με ποσά 1,8 εκατ. ECU.

Το πρόγραμμα αυτό εγγράφεται στο κοινοτικό πλαίσιο στήριξης των κοινοτικών διαρθρωτικών παρεμβάσεων για την Πορτογαλία και αφορά την περίοδο 1994-1999.
ΓΡΑΠΤΗ ΕΡΩΤΗΣΗ P-1684/96 υποβολή: Mair Morgan (PSE) προς την Επιτροπή (17 Iουνίου 1996)

Θέμα: Σήμανση στα προϊόντα ζωοτροφών

Προτίθεται η Επιτροπή να εκπονήσει νομοθεσία υποχρέωνουσα τους κατασκευαστές να αναγράφουν όλα τα συστατικά στις ετικέτες όλων των συσκευασιών ζωοτροφών εις τρόπον ώστε να αποσοβηθεί μία πιθανή επανάληψη της καταστροφής της σπογγώδους εγκεφαλοπαθείας βοοειδών (BSE);

Απάντηση του κ. Fischler εξ ονόματος της Επιτροπής (9 Ιουλίου 1996)

Όπως η Επιτροπή είχε ήδη την ευκαιρία να υποδείξει στις απαντήσεις της στις γραπτές ερωτήσεις Ε-932/96 ((ΕΕ C 345, 15.11.1996, 18. )) του κ. Spiers και P-1232/96 ((ΕΕ C 322 της 28.10.1996. )) της κ. Kinnock, ετοιμάζεται τροποποίηση των κανόνων για τις ετικέτες των ζωοτροφών, ώστε ο κτηνοτρόφος να γνωρίζει πάντα τη φύση των διαφόρων συστατικών από τα οποία αποτελούνται οι ζωοτροφές που χρησιμοποιεί για τη διατροφή των ζώων του.

Τα προβλεπόμενα μέτρα, τα οποία θα υποβληθούν στη Μόνιμη Επιτροπή Ζωοτροφών, θα ενισχύσουν ουσιαστικά την υπάρχουσα νομοθεσία. Η οδηγία 79/373/ΕΟΚ ((ΕΕ L 86 της 6.4.1979. )) προβλέπει ήδη, ειδικές διατάξεις για τη δήλωση των συστατικών που περιλαμβάνονται στις σύνθετες ζωοτροφές.
ΓΡΑΠΤΗ ΕΡΩΤΗΣΗ E-1911/96 υποβολή: Anita Pollack (PSE) προς την Επιτροπή (11 Iουλίου 1996)

Θέμα: Αποτιμήσεις του περιβαλλοντικού αντίκτυπου και σχέδια για διευρωπαϊκά δίκτυα

Δεδομένου ότι η προστασία του περιβάλλοντος για τα διευρωπαϊκά δίκτυα (TENS) θα βασίζεται στην εκ μέρους των κρατών μελών τήρηση της οδηγίας 85/337/ΕΟΚ ((ΕΕ L 175 της 5.7.1985, σελ 40. )) περί αποτίμησης του περιβαλλοντικού αντίκτυπου και της οδηγίας 92/43/ΕΟΚ ((ΕΕ L 206 της 22.7.1992, σελ.7. )) περί βιότοπων, τί μέτρα λαμβάνει η Επιτροπή για να εξασφαλίσει ότι και οι δύο αυτές οδηγίες έχουν μεταφερθεί πλήρως στην εθνική νομοθεσία όλων των κρατών μελών;

Απάντηση της κας Bjerregaard εξ ονόματος της Επιτροπής (19 Σεπτεμβρίου 1996)

Η Επιτροπή έχει χρησιμοποιήσει τις εξουσίες της δυνάμει του άρθρου 169 της συνθήκης ΕΚ, πρoκειμένου να προβεί σε νομικές ενέργειες κατά των κρατών μελών τα οποία δεν έχουν κοινοποιήσει σχετική νομοθεσία όσον αφορά τις εν λόγω οδηγίες.

Η Επιτροπή προσπαθεί επίσης να εξασφαλίσει ότι οποιαδήποτε σχετική νομοθεσία τής κοινοποιείται από τα κράτη μέλη είναι σύμφωνη με τις οδηγίες αυτές. Έχουν κινηθεί ορισμένες νομικές διαδικασίες σε περιπτώσεις που η εθνική νομοθεσία διαπιστώθηκε ότι είναι ελλειπής.
ΓΡΑΠΤΗ ΕΡΩΤΗΣΗ E-2038/96 υποβολή: Cristiana Muscardini (NI) προς την Επιτροπή (19 Iουλίου 1996)

Θέμα: Εκμετάλλευση και εξώθηση στην επαιτεία ανηλίκων παιδιών από τρίτες χώρες

Λαμβάνοντας υπόψη ότι στην Ιταλία, κυρίως κοντά σε σηματοδότες, ασκείται μία μορφή επαιτείας από ολοένα και μικρότερα σε ηλικία παιδιά τα οποία είναι πολύ βρώμικα και φορούν ρούχα «καλλιτεχνικά» σκισμένα, τα οποία, μαζί με τα παιδιά που πλένουν τα τζάμια των αυτοκινήτων στους δρόμους, αποτελούν ένα είδος βιομηχανίας εκμετάλλευσης των παίδων 7

εκτιμώντας ότι πρόσφατα αυτές οι μάζες απελπισμένων παιδιών έγιναν ακόμη μεγαλύτερες ιδίως από την παρουσία ανηλίκων Αλβανών που είναι κάτω των δέκα ετών 7

ζητείται από την Επιτροπή να παρέμβει στις κυβερνήσεις προκειμένου να διενεργούνται περισσότεροι έλεγχοι σε όλα τα πιθανά σύνορα.

Απάντηση της κας Gradin εξ ονόματος της Επιτροπής (20 Σεπτεμβρίου 1996)

Η Επιτροπή συμφωνεί με το αξιότιμο μέλος του Κοινοβουλίου ότι το πρόβλημα της εκμετάλλευσης υπηκόων τρίτων χωρών και, ιδιαίτερα, η εκμετάλλευση των ανηλίκων πρέπει να αντιμετωπίζεται, τουλάχιστον εν μέρει, μέσω της ορθής διαχείρισης των εξωτερικών συνόρων των κρατών μελών.

Σύμφωνα με τον Τίτλο VI της Συνθήκης για την ίδρυση της Ευρωπαϊκής Ένωσης, οι κανόνες που διέπουν τη διέλευση των εξωτερικών συνόρων των κρατών μελών και η άσκηση των σχετικών ελέγχων θεωρούνται από τα κράτη μέλη ως θέματα κοινού ενδιαφέροντος. Στα πλαίσια αυτά, η Επιτροπή κατάρτισε το 1993 ένα σχέδιο σύμβασης ((ΕΕ αριθ. C 11 της 15.1.1994. )), στην οποία προτείνονται κοινοί κανόνες για το εν λόγω θέμα. Σχετικά με τη σύμβαση αυτή, η Προεδρία ζήτησε και έλαβε τη γνώμη του Κοινοβουλίου. Δυστυχώς και παρά τις επανειλημμένες κρούσεις του Ευρωπαϊκού Συμβουλίου (πιο πρόσφατα στη συνεδρίασή του στη Φλωρεντία τον Ιούνιο του 1996), το Συμβούλιο δεν έχει ακόμη καταλήξει σε συμφωνία για το εν λόγω σχέδιο σύμβασης. Συνεπώς, οι προαναφερόμενοι έλεγχοι διενεργούνται σύμφωνα με τους εθνικούς κανόνες ή τις διεθνείς συμβάσεις που ισχύουν μεταξύ δύο ή περισσοτέρων κρατών μελών.

Πάντως, με βάση πρόταση της Επιτροπής δυνάμει του άρθρου 100 Γ της Συνθήκης ΕΚ, το Συμβούλιο εξέδωσε τον κανονισμό ΕΚ αριθ. 2317/95 περί καθορισμού των τρίτων χωρών των οποίων οι υπήκοοι πρέπει να διαθέτουν θεώρηση για να διέρχονται τα εξωτερικά σύνορα των κρατών μελών ((ΕΕ αριθ. L 234 της 3.10.1995. )). Η Αλβανία, στην οποία αναφέρεται συγκεκριμένα το αξιότιμο μέλος του Κοινοβουλίου, περιλαμβάνεται στον εν λόγω κατάλογο.
ΓΡΑΠΤΗ ΕΡΩΤΗΣΗ E-2134/96 υποβολή: Susan Waddington (PSE) προς την Επιτροπή (3 Αυγούστου 1996)

Θέμα: Iνδία - H κατάσταση των ανθρωπίνων δικαιωμάτων στο Πουντζάμπ

Μου έχουν κοινοποιηθεί πληροφορίες περί κρουσμάτων προσβολής κατά των ανθρωπίνων δικαιωμάτων, «εξαφανίσεων» καθώς και περί κακομεταχειρίσεως δικηγόρων και ατόμων με ενεργό δράση υπέρ των ανθρωπίνων δικαιωμάτων στο Πουντζάμπ, συμπεριλαμβανομένης της περιπτώσεως του Σιχ ενεργού στελέχους υπέρ των ανθρωπίνων δικαιωμάτων Jaswant Singh Khalra.

Σε ποίες ενέργειες προβαίνει η Κοινότητα για να εξασφαλίσει ότι στο κράτος του Πουντζάμπ τα θεμελιώδη ανθρώπινα δικαιώματα τελούν υπό προστασία και ότι οι ατομικές περιπτώσεις κακομεταχειρίσεως και «εξαφανίσεως», όπως η περίπτωση του Jaswant Singh Khalra, θα διερευνηθούν λεπτομερώς και κατά τρόπον ανεξάρτητο;

Απάντηση του κ. Marin εξ ονόματος της Επιτροπής (13 Σεπτεμβρίου 1996)

Η Επιτροπή και όλα τα κράτη μέλη προσδίδουν μεγάλη σημασία στο θέμα των ανθρωπίνων δικαιωμάτων, με ιδιαίτερη έμφαση στην περίπτωση όπου έχουν υπογραφεί δεσμευτικές συμφωνίες με τρίτες χώρες. Υπό το πρίσμα αυτό, η Επιτροπή παρακολουθεί από κοντά τις εξελίξεις στο ινδικό κράτος του Punjab και θα συνεχίσει να πράττει ότι είναι δυνατό, όσον αφορά τις σχέσεις της με τις αρχές της Ινδίας, προκειμένου να προωθηθεί πλήρης διαφάνεια και σεβασμός του κράτους δικαίου.

Η διατύπωση ενός πολιτικού διαλόγου μεταξύ της Κοινότητας και της Ινδίας αποτελεί προτεραιότητα, όπως αυτό διατυπώθηκε στην πρόσφατη ανακοίνωση «Προωθημένη συνεργασία ΕΕ-Ινδίας» ((COM(96) 275 τελικό. )). Η Επιτροπή θεωρεί ότι τα θέματα τα οποία έθιξε το Αξιότιμο Μέλος πρέπει να εξετάζονται και να συζητούνται σε παρόμοιο πλαίσιο, όπως αυτό συνέβαινε και κατά το παρελθόν.
ΓΡΑΠΤΗ ΕΡΩΤΗΣΗ E-0962/96 υποβολή: Christine Oddy (PSE) προς το (29 Απριλίου 1996)

Θέμα: Τα δικαιώματα των παιδιών

Έχει υπόψη του το Συμβούλιο το Ευρωπαϊκό Φόρουμ για την Ευημερία των Παιδιών και το έγγραφό του «Αναθεώρηση της Συνθήκης του Μάαστριχτ» που εγκρίθηκε τον Δεκέμβριο 1995;

Ποιές ενέργειες σκοπεύει να αναλάβει το Συμβούλιο προκειμένου να προστατεύσει τα παιδιά στην ΕΕ και να εξασφαλίσει ότι έχουν συμπεριληφθεί όλα τα δικαιώματα που αναγνωρίζουν οι Συμβάσεις των Ηνωμένων Εθνών;

Απάντηση (29 Οκτωβρίου 1996)

1. Το Συμβούλιο είναι αυστηρά προσηλωμένο στο σεβασμό των θεμελιωδών δικαιωμάτων , όπως τα εγγυάται η Ευρωπαϊκή Σύμβαση για τα Ανθρώπινα Δικαιώματα. Επιπλέον, έχει πλήρη επίγνωση των διατάξεων του Διεθνούς Συμφώνου για τα ατομικά και πολιτικά δικαιώματα και της Σύμβασης των Ηνωμένων Εθνών για τα δικαιώματα του παιδιού, την οποία έχουν υπογράψει όλα τα κράτη μέλη.

2. Παρακαλείται όμως η αξιότιμη κυρία βουλευτής να σημειώσει ότι το θέμα αυτό υπάγεται βασικά στην αρμοδιότητα των κρατών μελών, παρά την ύπαρξη ορισμένων κοινοτικών διατάξεων όπως η οδηγία του Συμβουλίου 94/33/ΕΚ της 22ας Ιουνίου 1994 για την προστασία των νέων κατά την εργασία ((ΕΕ αριθ. L 216 της 20.8.1994. )).
ΓΡΑΠΤΗ ΕΡΩΤΗΣΗ E-2039/96 υποβολή: Jaak Vandemeulebroucke (ARE) προς την Επιτροπή (19 Iουλίου 1996)

Θέμα: Η Λευκή Βίβλος 1985

Μπορεί να ανακοινώσει η Επιτροπή ποιά κράτη μέλη εξακολουθούν να μην έχουν μετατρέψει σε εθνικό δίκαιο τα μέτρα πυ περιλαμβάνει η Λευκή Βίβλος 1985. Μπορεί να παράσχει η Επιτροπή λεπτομερή στοιχεία επ' αυτού;

Ποιές είναι, κατά την άποψη της Επιτροπής, οι σημαντικότερες συνέπειες της εν λόγω αμέλειας;

Προτίθεται η Επιτροπή να λάβει μέτρα κατά των ως άνω κρατών μελών και, εάν ναι, ποιά;

Απάντηση του κ. Μonti εξ ονόματος της Επιτροπής (3 Οκτωβρίου 1996)

Όλα τα κράτη μέλη καθυστερούν να ανακοινώσουν τα εθνικά μέτρα που έλαβαν για την εκτέλεση των οδηγιών του Λευκού Βιβλίου «Η ολοκλήρωση της εσωτερικής αγοράς» ((Έγγρ. COM(85)310 τελικό. )). Σύμφωνα με τις πλέον πρόσφατες στατικές που υποβλήθηκαν στο Συμβούλιο, 7,4% των εθνικών μέτρων που απαιτούνται για τη μεταφορά των ήδη ισχυουσών οδηγιών δεν είχαν ακόμη ανακοινωθεί στην Επιτροπή. Λεπτομερέστερες πληροφορίες περιλαμβάνονται σε πίνακα που διαβιβάσθηκε απευθείας στο Αξιότιμο Μέλος καθώς και τη γενική γραμματεία του Κοινοβουλίου.

Οι καθυστερήσεις στη μεταφορά των οδηγιών του Λευκού Βιβλίου και, γενικότερα, του συνόλου των οδηγιών της εσωτερικής αγοράς, μεταφράζονται κυρίως σε μία νομική αβεβαιότητα, η οποία εμποδίζει τους οικονομικούς φορείς και τους πολίτες να επωφεληθούν πλήρως των πλεονεκτημάτων της.

Η Επιτροπή μεριμνά συστηματικά για τη γρήγορη και σωστή μεταφορά των οδηγιών, κυρίως μέσω των διμερών επαφών με τα κράτη μέλη. Η Επιτροπή κινεί τη διαδικασία παράβασης βάσει του άρθρου 169 της συνθήκης ΕΚ, όταν ένα κράτος μέλος αμελήσει να κοινοποιήσει τα εθνικά μέτρα εκτέλεσης μίας οδηγίας εντός των προβλεπομένων προθεσμιών. Η ελεγκτική δράση της έλαβε μία νέα ώθηση από το Ευρωπαϊκό Συμβούλιο της Φλωρεντίας, τα συμπεράσματα του οποίου καλούν ρητά τα κράτη μέλη να μεταφέρουν χωρίς καθυστέρηση τις οδηγίες στον τομέα της εσωτερικής αγοράς.
ΓΡΑΠΤΗ ΕΡΩΤΗΣΗ P-2694/96 υποβολή: Bill Miller (PSE) προς την Επιτροπή (9 Οκτωβρίου 1996)

Θέμα: Επιδοτήσεις για το γάλα

Λαμβάνοντας υπόψη το όφελος του ασβεστίου που περιέχει το γάλα για την καλή υγεία των μαθητών σχολείου και τις επιδοτήσεις που διατίθενται για τη διανομή πλήρους γάλακτος στα σχολεία και γνωρίζοντας ότι πρόσφατες μελέτες υποδεικνύουν ότι το περιεχόμενο λιπαρών ουσιών στο εν λόγω γάλα ενδέχεται να βλάπτει την υγεία, πρόκειται να συμφωνήσει η Επιτροπή να επιδοτήσει τη διανομή ημιαποβουτυρωμένου γάλακτος στα σχολεία, τουλάχιστον στο βαθμό που ισχύει για το πλήρες γάλα;

Απάντηση του κ. Fischler εξ ονόματος της Επιτροπής (24 Οκτωβρίου 1996)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση E-2246/96 του κ. Bonde ((βλέπε σελίδα 71. )).